Rhodespark-aanval: Nog ŉ verdagte vas in ZimRhodespark in Kensington, Johannesburg (Foto: ttruluck, panoramio.com) Nkululeko Ronald Dube is tans in polisieaanhouding in aanloop tot ŉ verhoor, waar besluit sal word of hy aan Suid-Afrika uitgelewer sal word om hier tereg te staan. Dube het Dinsdag in Bulawayo voor landdros Tinashe Machaya verskyn. Die saak is tot 23 November uitgestel vir die uitleweringsverhoor. Volgens hofstukke was Dube deel van ŉ bende van 12 mans wat twee mans en hul vroue by die Rhodesparkdam oorval en vuurwapens en messe gebruik het om die egpare van hul persoonlike besittings te beroof. Die bende het die mans daarna aangerand voordat hulle hulle gedwing het om in die dam te spring, waar hulle verdrink het. Die twee vroue is seksueel aangerand en verkrag. Drie ander verdagtes, waarvan twee ook Zimbabwiese burgers is, word reeds in die Johannesburgse hooggeregshof in Palm Ridge vir dieselfde saak verhoor. Hulle is Mduduzi Lawrence Mathibela (32), Edmore Ndlovu (23) en Thabo Nkala (25). Agt ander verdagtes is steeds op vrye voet. Lees alle vorige berigte oor die Rhodespark-aanval op Maroela Media.